STPI แจกปันผลสูงลิ่ว4.81บาท
เอสทีพี แอนด์ ไอ มีมติจ่ายเงินปันผลระหว่าง กาลหุ้นละ 4.81 บาท ตามคาด
26 ต.ค. 2553

เอสทีพี แอนด์ ไอ มีมติจ่ายเงินปันผลระหว่าง กาลหุ้นละ 4.81 บาท ตามคาด
คณะกรรมการของบริษัท เอสทีพี แอนด์ ไอ (STPI )มีมติจ่ายเงินปันผลระหว่างกาลหุ้นละ 4.81 บาท แบ่งเป็นปันผลเงินสดในอัตราหุ้นละ 2.35 บาทและปันผลเป็นหุ้นอีก 2.46 บาท ในสัดส่วน 14 หุ้นเดิมต่อ 1 หุ้นใหม่ ให้แก่ผู้ถือหุ้นที่มีชื่อในทะเบียนวันที่ 8  พ.ย. กำหนดจ่ายเงินวันที่ 19 พ.ย.นี้ สำหรับเงินสดและปันผลเป็นหุ้นวันที่ 24 ธ.ค.2553 ทั้งนี้ บริษัทใช้เงินในการจ่ายปันผลเป็นเงินสด จำนวน 791,147,555 บาท และหุ้นปันผลมูลค่าทั้งสิ้น 827,458,582 บาทโดยจ่ายจากกำไรที่ได้จากการประกอบกิจการที่ได้รับการส่งเสริมการลงทุน ในไตรมาส 1 และ 2ปี 2553  ซึ่งได้รับยกเว้นภาษีหัก ณ ที่จ่าย
ในกรณีที่ผู้ถือหุ้นรายใดมีเศษของหุ้นเดิมไม่ถึง14หุ้นบริษัทจะจ่ายเงินสดให้แทนการจ่ายหุ้นปันผลในอัตราหุ้นละ 0.18 บาท
นอกจากนี้ คณะกรรมการอนุมัติให้เพิ่มทุนจดทะเบียนจากเดิม 346.7ล้านบาท เป็นทุนจดทะเบียนใหม่จำนวน 371ล้านบาท โดยออกหุ้นใหม่จำนวน 24.3ล้านหุ้น มูลค่าที่ตราไว้หุ้นละ 1 บาทเพื่อรองรับหุ้นปันผลจำนวน 24,047,038 หุ้น และจัดสรรหุ้นใหม่จำนวน 252,962 หุ้น เพื่อรองรับการปรับอัตราการใช้สิทธิซื้อหุ้นสามัญของผู้ถือใบสำคัญแสดงสิทธิ  (STPI-W1)  หลังบริษัทจ่ายเงินปันผล
ที่ผ่านมา ราคาหุ้น STPI  ปรับตัวขึ้นมาต่อเนื่องจากระดับไม่ถึง 20 บาทขึ้นมาอยู่ที่ เกือบ40 บาทเพราะนักลงทุนคาดการณ์ว่าบริษัทจะจ่ายเงินปันผลสูงกว่า 4 บาทหรือคิดเป็นอัตราผลตอบแทนกว่า 10% รวมถึงผลการดำเนินงานของบริษัทดีขึ้นชัดเจน จนสามารถพลิกจากขาดทุนเป็นกำไรสุทธิ และจ่ายเงินปันผลตอบแทนผู้ถือหุ้นได้ 
ล่าสุด ราคาหุ้น STPI กระโดดขึ้นมาซื้อขายบริเวณ 39.25  บาท พุ่งขึ้น 1.75  หรือปรับตัวขึ้น เกือบ5% มูลค่าการซื้อขายมากที่สุดอันดับสามของวันนี้